Ir-Regolament tal-Kummissjoni (KE) Nru 348/2002
tal-25 ta’ Frar 2002
li jidderoga mir-Regolament (KE) Nru 174/1999 li jistipula regoli dettaljati speċjali għall-applikazzjoni tar-Regolament tal-Kunsill (KEE) Nru 804/68 dwar il-liċenzi ta’ l-esportazzjoni u r-rifużjonijiet ta’ l-esportazzjoni fil-każ tal-ħalib u l-prodotti tal-ħalib u mir-Regolament (KE) Nru 800/1999 li jistipula regoli dettaljati komuni għall-applikazzjoni tas-sistemi tar-rifużjoni ta’ l-esportazzjoni għall-prodotti agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 fuq l-organizzazzjoni tas-suq komuni tal-ħalib u l-prodotti tal-ħalib [1], kif l-aħħar emendat bir-Regolament (KE) Nru 1670/2000 [2], u partikolarment l-Artikolu 31(14) tiegħu,
Billi:
(1) L-Artikolu 6 tar-Regolament tal-Kummissjoni (KE) Nru 174/1999 [3], kif l-aħħar emendat bir-Regolament (KE) Nru 156/2002 [4], jistabbilixxi l-perijodu tal-validità tal-liċenzi ta’ l-esportazzjoni. L-Artikolu 18(3) tar-Regolament tal-Kummissjoni (KE) Nru 800/1999 [5], kif l-aħħar emendat bir-Regolament (KE) Nru 2299/2001 [6], jistabbilixxi r-rata tar-rifużjoni li għandha tgħodd meta d-destinazzjoni mmarkata fuq il-liċenza mhux imħarsa.
(2) In-negozjati diġà bdew bejn l-Unjoni Ewropea u l-Estonja dwar il-liberalizzazzjoni tal-kummerċ. Dawn in-negozjati jittrattaw konċessjonijiet li japplikaw mill-1 ta’ Lulju 2002. Sabiex ikun evitat li jitfixkel il-kummerċ ma’ l-Estonja u mingħajr preġudizzju għall-applikazzjoni tal-konċessjonijiet fid-data ppjanata, il-perijodu tal-validità tal-liċenzi għandu jkun limitat u l-miżuri meħtieġa għandhom jittieħdu biex ma jħallux li liċenzi li ħarġu minn terzi pajjiżi oħra jintużaw għall-esportazzjoni lejn l-Estonja wara t-30 ta’ Ġunju.
(3) Il-miżuri provduti f’dan ir-Regolament huma b’mod konformi ma’ l-opinjoni tal-Kumitat ta’ Ġestjoni tal-Ħalib u l-Prodotti tal-Ħalib,
ADOTTAT DAN IR-REGOLAMENT:
L-Artikolu 1
Minkejja l-Artikolu 6 tar-Regolament (KE) Nru 174/1999, il-perijodu tal-validità tal-liċenzi ta’ l-esportazzjoni ffissati bil-quddiem għar-rifużjoni u jispeċifikaw l-Estonja bħala d-destinazzjoni jiskadu l-aktar tard fit-30 ta’ Ġunju.
L-Artikolu 2
Minkejja l-Artikolu 18(3) tar-Regolament (KE) Nru 800/1999, l-ebda rifużjoni ma titħallas fuq il-liċenzi li juru destinazzjoni oħra minflok l-Estonja fil-kaxxa 7 u wżati mill-1 ta’ Lulju 2002 għall-esportazzjoni lejn l-Estonja.
L-Artikolu 3
Dan ir-Regolament jibda jseħħ mit-tielet ġurnata ta’ wara l-pubblikazzjoni tiegħu fil-Ġurnal Uffiċċjali tal-Komunitajiet Ewropej.
Dan jgħodd għall-applikazzjonijiet għall-liċenzi li saru mid-data tad-dħul fis-seħħ tiegħu.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fil-25 ta’ Frar 2002.